สรรพากรจี้อาชีพอิสระเสียภาษีครึ่งปี
กรมสรรพากร แจ้ง อาชีพอิสระยื่นแบบเสียภาษีครึ่งปี ภายในวันที่ 30 ก.ย.
16 ก.ย. 2558

กรมสรรพากร แจ้ง อาชีพอิสระยื่นแบบเสียภาษีครึ่งปี ภายในวันที่ 30 ก.ย. 
กรมสรรพากร แจ้งผู้มีเงินได้ที่มีหน้าที่ยื่นแบบฯภาษีเงินได้บุคคลธรรมดาครึ่งปี (ภ.ง.ด.94) ให้ยื่นแบบฯ ภายในวันที่ 30 ก.ย. 2558  ส่วนผู้ที่ยื่นแบบในระบบอินเทอร์เน็ตยื่นได้ถึงวันที่ 8 ต.ค. 2558 สำหรับผู้ที่มีหน้าที่ต้องยื่นแบบแสดงรายการภาษีเงินได้บุคคลธรรมดาครึ่งปี คือ ผู้มีเงินได้จากการให้เช่าทรัพย์สิน การประกอบวิชาชีพอิสระ เช่น แพทย์ วิศวกร นักบัญชี นักกฎหมาย การรับเหมาที่ผู้รับเหมาต้องลงทุนด้วยการจัดหาสัมภาระในส่วนสำคัญนอกจากเครื่องมือ การประกอบธุรกิจ การพาณิชย์ การเกษตร การอุตสาหกรรม การขนส่ง การขายอสังหาริมทรัพย์ที่ได้มาโดยมุ่งในทางการค้าหรือหากำไร และการพาณิชย์อื่นๆ รวมทั้งนักแสดงสาธารณะ
กรมสรรพากร ระบุว่า ให้ผู้มีที่มีภาระต้องเสียภาษี ให้นำเงินได้ที่ได้รับระหว่างวันที่ 1 ม.ค. 2558 – 30 มิ.ย. 2558 มารวมคำนวณเสียภาษีตามแบบ ภ.ง.ด.94 ให้ถูกต้องครบถ้วน
ทั้งนี้ หากผู้เสียภาษียื่นแบบฯ เกินกว่าเวลาที่กฎหมายกำหนด จะต้องรับผิดเสียเงินเพิ่ม 1.5% ต่อเดือน ของเงินภาษีที่ต้องชำระและต้องระวางโทษปรับไม่เกิน 2,000 บาท